KBANK ออกหุ้นกู้ชั่วนิรันดร์ 1.15 หมื่นลบ. ขายนลท.ต่างชาติ ดอกเบี้ย 4%
KBANK ขายหุ้นหุ้นกู้ชั่วนิรันดร์ มูลค่า 350 ล้านดอลลาร์สหรัฐ หรือประมาณ 11,550 ลบ. ให้แก่ผู้ลงทุนสถาบันในต่างประเทศทั้งจำนวน อัตราดอกเบี้ย 4% ต่อปี กำหนดชำระดอกเบี้ยทุก 6 เดือน และมีการ Reset อัตราดอกเบี้ยทุกๆ 5 ปี
11 ส.ค. 2564

นายจงรัก รัตนเพียร รองกรรมการผู้จัดการอาวุโส  ธนาคารกสิกรไทย จำกัด (มหาชน) หรือ KBANK เปิดเผยว่า เมื่อวันที่ 10 สิงหาคม 2564 ธนาคารได้ดำเนินการออกตราสารทางการเงินที่สามารถนับเป็นเงินกองทุนชั้นที่ 1 ของธนาคาร ซึ่งมีชื่อเฉพาะว่า “U.S.$350,000,000 Additional Tier 1 Subordinated Notes” (ตราสาร) ภายใต้ U.S.$4,000,000,000 Euro Medium Term Note Programme ของธนาคาร โดยการออกตราสารในครั้งนี้ มีวัตถุประสงค์เพื่อปรับโครงสร้างเงินทุนของธนาคารให้มีความเหมาะสมและรองรับการขยายธุรกิจในอนาคต นอกจากนี้ ภาวะตลาดทุนในปัจจุบันยังเอื้อต่อการออกและเสนอขายตราสาร ทั้งนี้เงินกองทุนของธนาคารยังคงมีเสถียรภาพและเพียงพอในการดำเนินธุรกิจได้อย่างต่อเนื่อง
โดยมีรายละเอียดที่สำคัญของตราสารดังต่อไปนี้ ส่วนของผู้ออกตราสาร คือ ธนาคารกสิกรไทย (มหาชน) สาขาฮ่องกง โดยประเภทตราสารเป็นตราสารประเภทด้อยสิทธิและไม่มีผู้ถือแทนผู้ถือตราสาร ที่สามารถนับเป็นเงินกองทุนชั้นที่ 1 ตามหลักเกณฑ์ของธนาคารแห่งประเทศไทย โดยมีข้อกำหนดให้ตราสารสามารถรองรับผลขาดทุนของธนาคารได้ภายใต้เงื่อนไขที่กำหนด
ทั้งนี้อายุตราสารไม่มีกำหนดอายุของตราสาร (Perpetual) ซึ่งมีอัตราดอกเบี้ย อัตราร้อยละ 4 ต่อปี กำหนดชำระดอกเบี้ยทุก 6 เดือน และมีการ Reset อัตราดอกเบี้ยทุกๆ 5 ปี โดยวันที่ออกตราสาร 10 สิงหาคม 2564 ส่วนการไถ่ถอนก่อนกำหนด ทางธนาคารสามารถไถ่ถอนตราสารได้ครั้งแรกในวันที่ 17 กุมภาพันธ์ 2570 และทุกวันที่เป็นวันชำระผลตอบแทนของตราสารภายหลังจากนั้น โดยการไถ่ถอนต้องได้ความเห็นชอบจากธนาคารแห่งประเทศไทยก่อน
ส่วนมูลค่าตราสารที่ออกจำนวน 350 ล้านดอลลาร์สหรัฐ หรือประมาณ 11,550 ล้านบาท (คิดจากค่าเงิน 33 บาท/ดอลลาร์) อันดับความน่าเชื่อถือ Ba1 โดยMoody’s มีการเสนอขายให้แก่ ผู้ลงทุนสถาบันในต่างประเทศทั้งจำนวน
อย่างไรก็ตามก่อนหน้าเมื่อวันที่ 14 ต.ค. 2563 ทาง KBANK ได้ดำเนินการออกตราสารทางการเงินที่สามารถนับเป็นเงินกองทุนชั้นที่ 1 ของธนาคาร ซึ่งมีชื่อเฉพาะว่า “U.S.$500,000,000 Additional Tier 1 Subordinated Notes” (ตราสาร) ภายใต้ U.S.$2,500,000,000 Euro Medium Term Note Programme ของธนาคาร โดยการออกตราสารที่สามารถนับเป็นเงินกองทุนชั้นที่ 1 ในครั้งนี้ เพื่อรองรับการขยายธุรกิจในอนาคต ซึ่งสอดคล้องกับยุทธศาสตร์ของธนาคาร
นอกจากนี้สภาพแวดล้อมของตลาดการระดมทุนในปัจจุบันเอื้ออำนวยให้ออกและเสนอขายตราสาร และช่วยปรับโครงสร้างเงินทุนของธนาคารให้มีความเหมาะสมยิ่งขึ้น โดยเงินกองทุนในปัจจุบันของธนาคารยังคงเพียงพอในการดำเนินธุรกิจได้อย่างต่อเนื่อง
สำหรับตราสารดังกล่าว มีธนาคารกสิกรไทย จำกัด (มหาชน) สาขาฮ่องกง เป็นผู้ออกตราสาร โดยเป็นประเภทตราสารทางการเงิน ประเภทด้อยสิทธิและไม่มีผู้ถือแทนผู้ถือตราสาร ที่สามารถนับเป็นเงินกองทุนชั้นที่ 1 ตามหลักเกณฑ์ของธนาคารแห่งประเทศไทย โดยมีข้อกำหนดให้ตราสารสามารถรองรับผลขาดทุนของธนาคารได้ตามเงื่อนไขที่กำหนด โดยมีมูลค่าตราสาร 500 ล้านดอลลาร์สหรัฐ หรือประมาณ 1.6 หมื่นล้านบาท (อัตราแลกเปลี่ยน 1 ดอลลาร์สหรัฐ เท่ากับ 31.16 บาท ณ วันที่ 15 ต.ค.2563) ไม่มีกำหนดอายุของตราสาร (Perpetual) อัตราดอกเบี้ย 5.275% ต่อปี กำหนดชำระดอกเบี้ยทุก 6 เดือน และมีการ Reset อัตราดอกเบี้ยทุก ๆ 5 ปี ขณะที่ตราสารได้รับการจัดอันดับความน่าเชื่อถือ ที่ระดับ Baa1 โดย Moody’s เสนอขายผู้ลงทุนสถาบันในต่างประเทศทั้งจำนวน
ทั้งนี้ธนาคารสามารถไถ่ถอนตราสารได้ครั้งแรกในวันที่ 14 ต.ค. 2568 (วันที่สามารถไถ่ถอนก่อนกำหนดครั้งแรก) และในครั้งต่อ ๆ ไป ทุกวันที่เป็นวันชำระผลตอบแทนของตราสารภายหลังจากนั้น โดยการไถ่ถอนต้องได้ความเห็นชอบจากธนาคารแห่งประเทศไทยก่อน